Document ID: 32010R0164

KOMMISSIONENS FORORDNING (EU) Nr. 164/2010
af 25. januar 2010
om de tekniske specifikationer for elektronisk skibsmelding i indlandssejladsen i henhold til artikel 5 i Europa-Parlamentets og Rådets direktiv 2005/44/EF om harmoniserede flodinformationstjenester (RIS) på de indre vandveje i Fællesskabet
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2005/44/EF af 7. september 2005 om harmoniserede flodinformationstjenester (RIS) på de indre vandveje i Fællesskabet (1), særlig artikel 5, stk. 1, litra b), og
ud fra følgende betragtninger:
(1)
RIS bør udvikles og indføres med harmonisering, interoperabilitet og åbenhed for øje.
(2)
Der bør fastlægges tekniske specifikationer for elektronisk skibsmelding i indlandssejlads.
(3)
De tekniske specifikationer for elektronisk skibsmelding bør bygge på de tekniske principper i direktivets bilag II.
(4)
Der bør i de tekniske specifikationer tages behørigt hensyn til arbejdet i relevante internationale organisationer. Der bør sikres sammenhæng med andre trafikreguleringstjenester, ikke mindst søfartens trafikregulerings- og informationstjenester.
(5)
Desuden bør der tages hensyn til arbejde, der er udført af ekspertgruppen om elektronisk skibsmelding, som består af repræsentanter for de kompetente myndigheder i medlemsstaterne med ansvar for gennemførelsen af elektronisk skibsmelding samt officielle medlemmer fra andre statslige organer og observatører fra industrien.
(6)
De tekniske specifikationer bør afspejle det aktuelle tekniske niveau. Erfaringerne med anvendelsen af direktiv 2005/44/EF og den fremtidige tekniske udvikling kan gøre det nødvendigt at ændre de tekniske specifikationer. Ved ændring af de tekniske specifikationer bør der tages behørigt hensyn til arbejde, der udføres af ekspertgruppen om elektronisk skibsmelding.
(7)
Foranstaltningerne i denne forordning er i overensstemmelse med udtalelse fra det udvalg, der er omhandlet i artikel 7 i Rådets direktiv 91/672/EØF af 16. december 1991 om gensidig anerkendelse af nationale bådførercertifikater for transport af varer og personer ad indre vandveje (2) -
VEDTAGET DENNE FORORDNING:
Artikel 1
De tekniske specifikationer for elektronisk skibsmelding i indlandssejladsen fastsættes i bilaget.
Artikel 2
Denne forordning træder i kraft på dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. januar 2010.

Labels: 7
12
8